
Anul 1701 reprezintă unul dintre cei mai „negri” ani din istoria Transilvaniei. Prin ruşinosul act de trădare săvârşit de către mitropolitul Atanasie Anghel la Viena  în luna martie a acelui an, act prin care acesta accepta trecerea la catolicismul de rit răsăritean sub şantajul autorităţilor imperiale habsburgice şi a călugărilor iezuiţi maghiari, unitatea naţiunii române din Transilvania era distrusă spre satisfacţia duşmanilor noştrii.În locul mitropoliei ortodoxe autonome  se înfiinţează o episcopie greco-catolică supusă arhiepiscopiei maghiare de la Estergom, legăturile cu românii din Moldova şi Ţara Românească erau întrerupte, iar Biserica Ortodoxă, „Maica spirituală a neamului românesc” (aşa cum o numea Mihai Eminescu) era considerată desfiinţată. 


Trecerea la uniaţie a românilor ortodocşi din Transilvania s-a făcut fără aprobarea şi chiar fără ştirea lor deoarece neexistând la început diferenţe în cult, credincioşii simpli nu şi-au dat seama de schimbarea credinţei strămoşeşti. Deasemenea, chiar dacă autorităţile susţineau că toţi românii ardeleni au trecut la uniatism, realitatea era cu totul alta. Românii din comitatele Zarand, Arad şi Bihor, comitate care formau aşa numitul Partim ( o regiune a Transilvaniei care din punctul de vedere a administraţiei habsburgice era mereu schimbată între Transilvania şi Ungaria)  în anul 1701 nu se aflau din punct de vedere religios sub juristdicţia canonică a Mitropolitului Atanasie Anghel ci a episcopilor de la Ienopole (din 1706  sediul episcopiei se va stabili la Arad) şi Oradea (episcopia se va desfiinţa în anul 1712 contopindu-se cu Episcopia Aradului până în anul 1920), rămânând în continuare chiar oficial ortodocşi.

O situaţie deosebită o aveau din punct de vedere religios românii din Zarand. Acest vechi comitat românesc care cuprindea în trecut toate satele din Bazinul Crişului Alb, după ocupaţia habsburgică a Transilvaniei va fi redus doar la satele aparţinătoare depresiunilor Brad  şi Hălmagiu până la Pleşcuţa, iar restul satelor vor fi înglobate în comitatul Arad.
Rǎmânerea la credinţa strǎmoşeascǎ a românilor din partea de vest a Zarandului dupǎ anul 1701, nu era pe placul iezuiţilor, nici a autoritǎţilor politice habsburgice şi nici a conducerii Bisericii Greco-Catolice. Încercarea nereuşitǎ a episcopului Ioan Giurgiu Pataki de a trece românii de aici sub juristdicţia sa, acţiune stopatǎ cu succes de episcopul sârb de la Arad, Sofronie Ravanicianin nu a potolit setea prozelitistǎ a catolicilor.


Situaţia le devine favorabilǎ după anul 1733 când comitatul Zarand este transferat de la Ungaria la Transilvania.
 În 1746 comitatul este împărţit în patru districte: Brad, Ribiţa, Baia de Criş şi Hǎlmagiu.
 Din punct de vedere confesional locuitorii satelor aparţinǎtoare de districtul Hǎlmagiu erau în totalitate ortodocşi, în timp ce locuitorii satelor  apartinătoare celolalte trei districte, cu excepţia a cinci sate aparţinǎtoare de Baia de Criş, erau declarate în totalitate unite. Aceasta crea o situaţie inadmisibilǎ pentru autoritǎţile politice şi cele bisericeşti unite, şi anume existenţa de facto a unor comunitǎţi ortododoxe în Transilvania, care era declaratǎ în totalitate greco-catolică. Se cerea deci, luarea unor mǎsuri imediate de convertire a românilor din protopopiatul ortodox al Hǎlmagiului la uniaţie. Aceste mǎsuri au întârziat deoarece cel care era îndatorat sǎ le facǎ, episcopul greco-catolic Inocenţiu Micu, era preocupat de obţinerea unor drepturi pentru naţiunea românǎ, şi nu de mǎsuri prozelitiste în rândul românilor ortodocşi, mǎsuri care ar fi tensionat şi mai mult relaţiile dintre românii ardeleni. De aceea aceste acţiuni prozelitiste vor fi fǎcute abia de uzurpatorul şi urmaşul sǎu în scaun, episcopul Petru Pavel Aron.


În calea ambiţiilor de convertire la uniaţie a românilor ortodocşi din parohiile aparţinǎtoare de protopopiatul din Hǎlmagiu, stǎtea însǎ şi Episcopia Aradului.

Autoritǎţile politice habsburgice şi cele bisericeşti greco-catolice, nu au uitat de lecţia primitǎ de la episcopul Sofronie Ravanicianin, de aceea au  interzis iniţial episcopilor de la Arad sǎ efectueze vizite canonice în satele aparţinǎtoare de Halmagiu.  


Ulterior, vǎzând că aceastǎ măsurǎ abuzivǎ nu are rezultatele scontate, au considerat cǎ uniaţia nu poate progresa în aceastǎ zonǎ decât dacǎ este desfiinţatǎ episcopia ortodoxǎ de la Arad.


La 9 septembrie 1747, mitropolitul sârb Arsenie de la Carlovitz, adreseazǎ o scrisoare împǎrǎtesei Maria Tereza, în care deplânge faptul cǎ  rezoluţiile cele mai solemne ale acesteia, se calcǎ în picioare în mod brutal şi de cei mai neînsemnaţi oficiali ai comitatului Zarand. El aratǎ apoi în continuare cum aceştia i-au interzis episcopului de la Arad, Isaia Antonovici, sǎ-şi viziteze pǎstoriţii din acest district care este în întregime locuit de neuniti, şi care a aparţinut întotdeauna de Episcopia Aradului.


În anul 1748, mitropolitul Arsenie trece la cele veşnice iar în locul sǎu este ales ca mitropolit la Carlovitz, episcopul de la Arad , Isaia Antonovici. La Arad  este numit episcop cel mai important ierarh care l-au avut sârbii în acea perioadǎ, Pavel Nenadovici, care este transferat la Arad de la Carlstadt, în decembrie 1748. Nu va pǎstori aici decât câteva luni deoarece dupǎ trecerea la cele veşnice a mitropolitului Isaia Antonovici, el va fi ales mitropolit la Carlovitz la 14 iulie 1749, dar nu-i va uita pe foştii sǎi pastoriţi şi va lupta din răsputeri prin poziţia care o avea împotriva prozelitismului unit din parţile Hǎlmagiului şi Bihorului.


Profitând de sedisvacanţa scaunului eparhial de la Arad, autoritǎţile habsburgice au considerat cǎ era momentul propice pentru desfiinţarea Episcopiei Aradului, care era pentru ei ca un ghimpe în calea extinderii uniaţiei în Bihor şi Hǎlmagiu. Mǎsura desfiinţǎrii este propusǎ chiar în cadrul soborului care a avut loc la Carlovitz în 1749 cu ocazia alegerii lui Pavel Nenadovici ca mitropolit, ea fiind propusǎ chiar de către comisarul imperial. 


Motivele invocate de acesta erau faptul cǎ eparhia nu ar avea destule resurse de întreţinere, precum şi faptul cǎ prin aşazisele privilegii ilirice din 1695, sârbilor li se permitea existenţa doar a şapte eparhii ortodoxe în Imperiu Habsburgic, iar la acea datǎ erau unsprezece (printre care se număra în mod  alegoric şi Eparhia Braşovului). Atât mitropolitul cât şi întregul sobor nu sunt de acord cu desfiinţarea Episcopiei Aradului susţinând cǎ are destule resurse materiale pentru a se întreţine. 

În 4 februarie 1750, Deputǎţia aulica iliricǎ transmite mitropolitului Pavel Nenadovici aprobarea imperialǎ  asupra menţinerii Eparhiei Aradului şi completării ei cu un nou episcop, care însǎ, nu-şi poate exercita personal juristdicţia asupra Hǎlmagiului.
 Astfel prin intervenţia energicǎ a mitropolitului Pavel Nenadovici şi a autoritǎţilor bisericeşti ortodoxe sârbe, tentativa autoritǎţilor habsburgice de a desfiinţa Eparhia Aradului au eşuat. În 1751 este ales şi instalat la Arad, cel mai important ierarh sârb pe care l-a avut aceastǎ eparhie, Sinesie Jivanovici, un colaborator apropiat al mitopolitului Pavel Nenadovici în lupta cu prozelitismul greco-catolic din Bihor şi Hǎlmagiu.

Chiar dacǎ acţiunea de desfiinţare a Episcopiei Aradului a eşuat, totuşi Petru Pavel Aron, încǎ vicar al Episcopiei Greco-Catolice  de Blaj, nu a renunţat la ideea convertirii la uniaţie a românilor ortodocşi din protopopiatul Hǎlmagiu, intervenind personal în acest sens. 


Într-o zi de sâmbatǎ a lunii decembrie 1749, cu puţin timp inainte de sǎrbǎtorile de iarna, sǎrbatori care aveau sǎ încheie un an rǎu deoarece recolta fusese distrusǎ aproape în totalitate de lǎcuste, la Hǎlmagiu era zi de târg sǎptǎmânal. Era chiar unul dintre târgurile importante din cursul anului  numite bâlciuri la care se adunau mai mulţi oameni decât de obicei. Fiind înaintea sǎrbǎtorilor de iarnǎ, se adunase parcǎ toatǎ suflarea satelor, venitǎ nu neapǎrat sǎ vândǎ sau sǎ cumpere, ci mai degrabǎ în virtutea datinei, pentru ca sǎ se  întâlneascǎ şi sǎ se vadǎ, pentru veşti şi sfat, ca de sǎrbǎtori. Târgul era în toi, când dinspre Brad, intrǎ în localitate o sanie, fǎrǎ alai, cu patru preoţi stǎini, care se oprirǎ şi intrarǎ în casa protopopului  Simeon Popovici. 


Oamenii privirǎ  lung în urma lor şi se interesarǎ  cine sunt, dar nu au putut afla, pentru cǎ nici Ştefan Pârva, cneazul locului nu ştia. Aveau sǎ afle câtva timp mai târziu cǎ era vicarul greco-catolic Petru Pavel Aron însoţit de câţiva colaboratori. În urma lor sosirǎ în casa protopopului însuşi vicecomitele Zarandului Paul Hollaki şi Tattay Samu administratorul domeniului erarial din Hǎlmagiu. Discuţia a avut loc în casa protopopului, nu în târg între oameni, şi în urma acestei discuţii, protopopul Simeon, amǎgit cu promisiuni şi cu bani, consimţi ca el, preoţii şi credincioşii acestui ţinut sǎ devinǎ uniţi, semnând chiar o declaraţie în acest sens.


Dupǎ întoarcerea acasǎ, Petru Pavel Aron, mai trimite la Hǎlmagiu ca misionari pe protopopul de Alba Iulia, însoţit de doi preoţi, care redacteazǎ ulterior un raport în care aratǎ cǎ locuitorii satelor din district sunt gata sǎ treacǎ la uniaţie.


Locuitorii satelor aparţinǎtoare protopopiatului nu au aflat nimic despre aceasta, decât câteva sǎptǎmâni mai târziu când protopopul Simeon, silit de angajamentul semnat, încercǎ sǎ aplice convertirea. Acest lucru îi revoltǎ pe locuitorii satelor care trimit o petiţie la Carlovitz, de unde în scurt timp, prin intermediul mitopolitului Pavel Nenadovici, ajunge la Viena.


Mai mult decât atât, mitropolitul le trimite locuitorilor din Hǎlmagiu o scrisoare de îmbǎrbǎtare  la 11 iulie 1751 în care îi sfǎtuieşte sǎ rǎmânǎ tari în credinţǎ, promiţându-le cǎ dacǎ este posibil chiar îi va vizita împreunǎ cu episcopul Sinesie Jivanovici, şi le cere sǎ-l încunoştiinţeze în continuare despre acţiunile prozelitiste ale autoritǎţilor pentru a putea interveni la Viena.

 
Autoritǎţile locale, având sprijinul contelui Haler, guvernatorul Ardealului, care primise la 5 iunie 1751 instrucţiuni speciale de la Viena în vederea extinderii uniaţiei, şi vǎzând cǎ acţiunea paşnicǎ a protopopului Simeon nu dǎ rezultate, trec la convertire forţatǎ. Îi sperie pe locuitori cǎ existǎ în acest sens chiar poruncǎ de la împǎrǎteasa Maria Tereza şi cǎ dacǎ nu vor primi unirea vor fi din nou alipiţi Ungariei unde trebuiau sǎ suporte mai multe greutǎţi fiscale. 

Prin constrângeri, felurite ameninţǎri şi îngrǎdiri, în decembrie 1751 administratorul domeniului erarial Hǎlmagiu izbuti sǎ smulgǎ un document semnat de 35 de locuitori, care se declarau uniţi.


Informat despre acestea, episcopul Sinesie Jivanovici îşi trimite îndatǎ pe vicarul sǎu la Hǎlmagiu pentru a-i vizita pe românii de acolo şi a-i întǎri în credintǎ. Tattay Samu, vǎzându-şi acţiunea prozelitistǎ periclitatǎ, refuzǎ acestuia accesul în zonǎ, motivând cǎ diploma imperialǎ prin care se recunoaşte juristdicţia episcopului de la Arad asupra Hǎlmagiului, nu a fost trimisǎ autoritǎţilor ardelene. În schimb, în ajutorul protopopului apostaziat şi a autoritǎţilor locale, veni în februarie 1752 însuşi episcopul Petru Pavel Aron, care de aceastǎ datǎ strǎbǎtu satele ţinutului. Asistat de forţa publică şi sprijinit pe abuzurile fǎrǎ scrupule ale funcţionarilor administrativi, condus de un fanatism orb, obligǎ la unire pe locuitorii a nu mai puţin de 38 de sate, organizate în şapte cnezate. Cu aceasta considera acţiunea încheiatǎ, dar se înşela amarnic.


Abuzurile sǎvârşite de cǎtre episcopul unit şi autoritǎţile administrative determinarǎ poporul sǎ se revolte. Patruzeci şi cinci de sate, aproape toate din protopopiat, fǎrǎ sǎ mai aştepte venirea primǎverii, în plinǎ lunǎ februarie a anului 1752, în contrast cu sǎrǎcia ce le copleşea, demne, urmând rânduiala obşteascǎ, aleg şi trimit delegaţi la Hǎlmagiu pentru a le face cunoscutǎ vrerea. Adunarea popularǎ întrunitǎ prin preoţi, cneji, juzi şi mult popor  s-a ţinut în biserica din Hǎlmagiu vechea ctitorie voievodală din secolul al XIV-lea. Rostirile au fost scurte, concise şi la subiect. Cu aceastǎ ocazie  a fost redactatǎ şi o petiţie cu care delegaţii trimişi de oraşul Hǎlmagiu şi satele din jur se îndreaptǎ în grabǎ spre Carlovitz. În cuprinsul ei descriu nǎvala lui Aron, a autoritǎţilor comitatului şi a domnilor de pǎmânt asupra satelor, ai cǎror locuitori, prinzând de veste, câţi au putut s-au refugiat în păduri în plinǎ iarnǎ, iar cei care au rămas la casele lor au fost declaraţi uniţi. Cu aceasta ocazie au arestat şi trei preoti, care încǎ se aflau în temniţǎ la redactarea petiţiei, cǎrora le-au prădat şi avutul. În încheierea petiţiei ei declarǎ cǎ ce am moştenit nu schimbǎm, decât asta mai degrabǎ vrem moartea.


Petiţia semnatǎ de locuitorii a 45 de sate şi de 25 de preoţi, este dusǎ  la Carlovitz de preoţii Iovu Blajici din Hǎlmagiu şi George Gavrilovici (probabil Gavrilǎ) din Tǎtǎrǎşti şi înaintatǎ mitropolitului. 


Mitropolitul îndatǎ ce o primi, o trimise Curţii de la Viena însoţitǎ de rugǎmintea de a se asigura episcopului Sinesie Jivanovici de la Arad, dreptul de a exercita juristdicţia asupra Hǎlmagiului prin vicarul sǎu, aşa cum prevede şi decretul imperial de numire al acestuia din 3 august 1751.


În aceste condiţii Curtea de la Viena şi însǎşi împǎrǎteasa Maria Tereza se văzurǎ silite sǎ ordone  la 10 iunie 1752, printr-un decret imperial, ca la Hǎlmagiu sǎ se facǎ luminǎ, dar cu condiţia  ca lucrul făptuit de Petru Pavel Aron sǎ nu se clinteascǎ, adicǎ vicarul episcopului de la Arad nu poate sǎ viziteze decât cele şapte sate câte mai erau considerate ortodoxe, în celelalte 38 declarate unite neavând acces.


 Evenimentele ce au urmat au agravat şi mai mult situaţia. Au urmat alte douǎ petiţii.  Din prima aflǎm cǎ la 28 august 1752 cneazul Ştefan Pârva din Hǎlmagiu a fost chemat sǎ-şi dea acordul cu trcerea la uniaţie a satelor din ţinut dar, a refuzat  îndemnându-i şi pe oamenii locului sǎ procedeze la fel. Actul  mai dezvǎluie şi faptul cǎ locuitorilor care vor accepta să  treacǎ  la uniaţie li s-a promis ca vor primi gratuit sare. 
Nimeni însǎ nu a vrut şi autoritǎţile au poruncit sǎ-i aducǎ pe oameni legaţi. În cealaltǎ petiţie, satele mǎrturisesc cǎ deoarece nu s-au supus unirii, mulţi locuitori au fost aspru dijmuiţi, batjocoriţi şi bǎtuţi crunt „ incât le-a curs sângele prin haine”.


La 5 septembrie 1752 au sosit la Hǎlmagiu  reprezentanţii episcopului de la Arad, arhimandritul Vincenţiu Prodanovici stareţul Mǎnǎstirii Hodoş-Bodrog şi protopopul Ioan Albici al Aradului, cu scopul de a vizita satele din ţinut. Acestora însǎ nu li s-a permis sǎ viziteze decât cele şapte sate considerate de autoritǎţi ortodoxe. Locuitorilor celorlalte sate li s-a interzis de cǎtre Tattay  Samu sǎ aibǎ orice contact cu cei doi clerici ortodocşi. 

Aceştia au reuşit însǎ sǎ arunce discret în trǎsura arhimandritului douǎ petiţii în care sunt arǎtate toate abuzurile fǎcute de către episcopul unit Petru Pavel Aron şi de cǎtre reprezentanţii autoritǎţilor locale: confiscǎri de bunuri, amenzi usturǎtoare, arestǎri, bǎtǎi şi schingiuiri. De asemenea se aratǎ cǎ de când a venit episcopul unit nu mai are cine sǎ le boteze copii, sǎ-i spovedeascǎ şi sǎ le îngroape morţii deoarece preoţii care nu au fost arestaţi, s-au refugiat şi stau ascunşi prin pǎduri de frica autoritǎţilor.


Aceste petiţii ajunse la mitropolitul Pavel Nenadovici sunt înaintate direct împǎrǎtesei Maria Tereza, arhiereul cerând pedepsirea exemplarǎ a funcţionarilor neomenoşi de la Hǎlmagiu şi efectuarea unei noi vizitaţiuni.


În aceste condiţii împǎrǎteasa este nevoitǎ sǎ accepte solicitarea mitropolitului, şi emite în acest scop douǎ decrete la 8 noiembrie 1752, unul adresat guvernului Transilvaniei iar celǎlalt mitropolitului de la Carlovitz. Deşi ambele decrete trateazǎ acelaşi subiect: efectuarea unei noi vizitaţiuni la Halmagiu, decretele se deosebesc prin procedurile stabilite astfel încât se observǎ cǎ însǎşi împǎrǎteasa susţinea prozelitismul greco-catolic. În acest scop sunt trimişi la începutul anului 1753 la Hǎlmagiu, atât reprezentanţi ai guvernului de la Sibiu, cât şi cei doi reprezentanţi ai Episcopiei de la Arad. Dacǎ reprezentanţii ortodocşi se prezintǎ la Hǎlmagiu încǎ de la începutul anului, reprezentanţii guvernamentali întârzie pânǎ în primǎvarǎ. Însǎ de la primul contact, între cele douǎ pǎrţi se iscarǎ divergenţe, deoarece reprezentanţii guvernamentali nu acceptǎ sǎ fie vizitate decât cele şapte sate declarate ortodoxe, cea ce reprezentanţii ortodocşi nu puteau acepta, ei cerând vizitarea tuturor satelor din ţinut.   
Aceasta i-a nemulţumit pe reprezentanţii guvernamentali care au pǎrǎsit în grabǎ Hǎlmagiu.


Acest fapt tensiona şi mai mult situaţia în zonǎ, încât  românii din Hǎlmagiu şi Târnava de Criş se rǎzvrǎtirǎ, alungând pe toţi cei care se înstrǎinaserǎ cu bunǎ ştiinţǎ de credinţa strǎmoşeascǎ. Aflând aceasta, guvernul Transilvaniei trimite în grabǎ o companie de muşchetari care sǎ înnǎbuşe orice gând de rǎscoalǎ. Au fost arestaţi şi întemniţaţi mai mulţi locuitori în frunte cu cneazul Ştefan Pârva, preotul Gheorghe Popovici şi tǎranul Petru Furdea. 

Au loc de asemenea noi plângeri din partea românilor ortodocşi adresate episcopului Sinesie Jivanovici şi mitropolitului Pavel Nenadovici, plângeri care sunt înaintate de aceştia la împǎrǎteasa Maria Tereza. Aceasta decide ca în toamna anului 1753 sǎ se efectueze cercetarea satelor din Zarand, cercetare care nu s-a putut face în primǎvarǎ. Comisia trebuia sǎ viziteze toate satele exceptând satele aparţinǎtoare de Baia de Criş şi cele cinci sate care aparţin contelui Gyulai, precum şi cele 35 de persoane care au subscris actul din 10 decembrie 1751.


În ce priveşte satele aparţinǎtoare de Baia de Criş, ele fuseserǎ trecute la unire prin actul din 1701. Cele cinci sate aparţinǎtoare contelui Gyulai, sunt cele cinci sate care nu apar în statisticile din 1733 si 1750 care erau grupate în cnezatul Lunca şi anume: Lunca Moţilor, Cǎrǎstǎu, Birtin, Prihodişte şi Tatarasti, care au scăpat în prima jumătate a secolului de uniatie alăturându-se parohiilor ortodoxe din Protopopiatul Halmagiu, dar au fost trecute acum cu forţa, împotriva voinţei preoţilor şi a credincioşilor.


Şi cu ocazia acestei cercetari a satelor, autoritǎţile locale fac din nou abuzuri, încǎlcând chiar ordinul oficial al împǎrǎtesei, deoarece viziteazǎ doar cele sapte sate declarate ortodoxe aflate în posesiunea familiei nobiliare Kozma din Tǎlagiu, iar celelalte sate au fost declarate din start unite, arǎtând în rezoluţia oficialǎ pe care au inaintat-o guvernului de la Sibiu cǎ în Zarand sunt 702 familii unite şi numai 105 ortodoxe. Bineînţeles cǎ aceastǎ rezoluţie n-a fost semnatǎ şi de reprezentanţii ortodocşi, care informeazǎ pe episcopul Sinesie şi pe mitropolitul Pavel de abuzurile sǎvârşite.



Noile petiţii ale mitropolitului de la Carlovitz, dar şi eşuarea politicii religioase a Imperiului în ce priveşte uniatismul, în toate pǎrţile sale, au determinat pe împǎrǎteasa Maria Tereza sǎ convoace la 22 octombrie 1753 o şedinţǎ comunǎ a Cancelariei Aulice  din Viena cu Cancelaria Transilvaniei în care s-a discutat şi situaţia de la Hǎlmagiu stabilindu-se necesitatea  efectuării unei noi anchete în satele din ţinut de către o nouă comisie din care sǎ nu mai facǎ parte nici unul dintre membrii fostelor comisii. 


Comisia de anchetǎ şi-a început cu adevarat lucrǎrile abia în primăvara anului 1754. Ea era formatǎ din consilierul aulic Martin Zaharia Vankhel de Seeberg care era preşedintele ei, iar membrii erau: din partea autorităţilor judele regal Emerik Miske şi notarul Wolffgang Cserey care era şi secretarul comisiei, din partea ortodocşilor era arhimandritul Moise Putnic din Eparhia Timişoarei (împǎrǎteasa dǎduse ordin clar ca din comisie sǎ nu fie un subordonat al Episcopiei Aradului) iar din partea greco-catolicilor era protopopul Avram Nicolae Pop din Daia. 


Arhimandritul Moise Putnic îl avea ca translator pentru limba românǎ pe cǎlugǎrul Silvestru Popovici din Arad, iar protopopul Avram Nicolae Pop l-a luat ca translator pentru limba sârbǎ pe preotul Petru Popovici din Târnava de Criş, fratele protopopului Simeon, care trecuse şi el la unire.


Prima şedinţǎ a comisiei a avut loc în Hǎlmagiu la 10 mai 1754, având mai mult un caracter formal. În următoarele şedinţe s-a stabilit modul de lucru. Datoritǎ stǎrii de sǎnǎtate a unilor membrii ai comisiei, s-a luat hotǎrârea aprobatǎ în mod unanim de toţi membrii, ca sǎ nu se deplaseze comisia în fiecare sat, ci sǎ se deplaseze capii de familie din fiecare localitate la Hǎlmagiu în ziua stabilită de comisie. Târgul Hǎlmagiului a fost timp de o sǎptǎmânǎ martorul unor scene în care cete nesfârşite de români, sat de sat, declararǎ rǎspicat cǎ vor sǎ-şi pǎstreze legea veche pe care au moştenit-o de la înaintaşii lor. La 13 mai s-au adunat locuitorii din Hǎlmagiu. La 14 mai au venit locuitorii din satele Ţoheşti, Poienari, Ocişor, Ioneşti, Tisa, Leasa, Bodeşti şi Mermeşti. La 15 mai s-au prezentat în fata comisiei locuitorii din Tomeşti, Ociu, Ţǎrmure, Bǎneşti, Cristeşti, Brusturi, Lunşoara, Vozdoci, Sârbi şi Hǎlmǎgel.

 A treia zi locuitorii din Şteia, Strâmba (azi Livada), Vaţa de Jos, Vaţa de Sus,  Ciuci (azi Vârfuri), Vidra, Magulicea, Lazuri, Groşi, Brotuna, Târnǎviţa, Prǎvǎleni, Târnava de Criş, Cǎzǎneşti, Basarabasa, Ciungani, Obârşa, Dobroţ, Leauţ, Tiuleşti,  Valea Mare, Baldovini şi Rişculiţa. În 17 mai au venit locuitorii din satele Aciua ( azi Avram Iancu), Aciuţa, Dumbrava, Tǎlagiu, Pleşcuţa, Gura Vaii, Poiana şi Rostoci, iar sâmbǎtǎ în 18 mai, cei care în zilele fixate satelor lor lipsiserǎ. 

În decurs de o sǎptǎmânǎ s-au perindat prin orǎşel mii de oameni, vârstnici şi tineri, bǎrbaţi şi femei, copii, pentru cǎ au ţinut sǎ mǎrturiseascǎ toţi laolaltǎ, pentru legea româneascǎ. Din Ţoheşti, s-a înfǎţişat în faţa comisiei, un bǎtrân venerabil în vârstǎ de 115 ani, care-şi trǎise o parte din viaţǎ sub stǎpânirea turceascǎ, declarându-se bineînţeles şi el pentru credinţa ortodoxǎ. 


Duminicǎ 19 mai s-au comunicat rezultatele anchetei. Rǎmâneau uniţi împotriva voii lor cei 35 de romani atraşi în 1751 de Tattay Samu. Se declaraserǎ uniţi de asemenea patru ţǎrani din Tomeşti şi Hǎlmǎgel forţaţi în acest sens de nobilul local Paul Hollaki. Rǎmâneau bineinţeles uniţi şi protopopul Simeon Popovici împreunǎ cu fratele sǎu Petru  din Târnava de Criş la care  s-a adǎugat şi preotul bigam Sima din Basarabasa. În rest toţi ceilalţi locuitori ai ţinutului s-au declarat ortodocşi. Bineînţeles cǎ în faţa comisiei nu au fost chemaţi şi locuitorii celor cinci sate de pe domeniul contelui Gyulay care erau declaraţi oficial uniţi, şi nici cei 35 de semnatari ai actului din 10 decembrie 1751. Astfel românilor din pǎrţile Hǎlmagiului li s-a făcut dreptate. Continuau sǎ rǎmânǎ pe mai departe oropsiţi şi sǎraci dar simţeau iarǎşi cǎ sunt români. Locuitorii din Târnava de Criş şi Basarabasa şi-au alungat preoţii apostaţi. Comisia însǎ mai sǎvârşeşte un abuz, deoarece atribuie în mod scandalos vechea bisericǎ din Hǎlmagiu, ctitorie a voievodului Moga de la sfârşitul secolului al XIV-lea, celor trei preoţi uniţi care nu aveau nici un credincios, lǎsând fǎrǎ lǎcaş de închinare o importantǎ comunitate ortodoxǎ. Cei trei preoţi primesc şi o indemnizaţie  anuală de 150 de florini.


Rezultatul comisiei este grǎitor şi din punct de vedere al datelor statistice. Erau 1565 de capi de familie care s-au declarat ortodocşi, din 49 de sate şi numai patru declaraţi uniţi, la care se adaugǎ cei trei preoţi.


Aceasta aratǎ, în comparaţie cu datele oferite de celelalte comisii, cǎ toate documentele înaintate inainte de 1754, sunt redactate superficial fǎrǎ o cercetare a realitǎţii la faţa locului, având scopul de a declara o realitate falsǎ, aceea cǎ românii din aceastǎ zonǎ au fost trecuţi în marea lor majoritate la uniaţie, cea ce în mai 1754 s-a infirmat.


Cei 35 de credincioşi declaraţi uniţi au continuat sǎ facǎ petiţii pentru a putea să revină la ortodoxie dar cererile lor au fost refuzate. În urma rǎscoalei lui Sofronie de la Cioara care a început cinci ani mai târziu, atât ei cât şi cei patru ţǎrani din Tomeşti şi Hǎlmǎgel forţaţi sǎ accepte uniaţia de către nobilul local, au putut reveni la ortodoxie, fǎcând sǎ disparǎ uniatismul din aceastǎ zonǎ.


Faptul cǎ la Târnava de Criş, a rămas ca preot ortodox Pavel Popovici, fiul lui Petru Popovici şi nepot de frate al protopopului Simeon, ambii trecuţi la uniaţie, demonstreazǎ cǎ nici familiile celor trei preoţi apostaziaţi nu i-au urmat pe aceştia, păstrându-şi dreapta credinţǎ, iar  cei trei preoţi au acceptat unirea nu din convingere ci din interese materiale.


Au fost eliberaţi şi cei întemniţaţi la Deva. Atunci când a sosit acasǎ cneazul Ştefan Pârva comisia încǎ nu era plecatǎ din Hǎlmagiu. Întrebat de consilierul Seeberg dacǎ a fost eliberat pentru cǎ a trecut la uniaţie, acesta a rǎspuns sec: Ba, domnule. Pentru cinstea şi curajul sǎu, comunitatea din Hǎlmagiu l-a repus pe Ştefan Pârva în drepturile sale. Imediat dupǎ eliberare el înainteazǎ mai multe petiţii în care cere autoritǎţilor sǎ le retrocedeze românilor din Hǎlmagiu biserica care le fusese luatǎ în mod scandalos. Vǎzând însǎ cǎ autoritǎţile nu vor sǎ cedeze, a luat iniţiativa costruirii unei noi biserici, mai frumoasǎ şi mai spaţioasǎ. Construcţia s-a finalizat repede, unul dintre ctitorii importanţi fiind însuşi cneazul cu familia sa. Aceasta o demonstreazǎ o placǎ fixatǎ la proscomidiar cu următoarea inscripţie: „Pomenirea ctitorilor Andrei Iacobovici şi soţia Maria şi Iştoc (Ştefan) Pârva. 1757”. În partea de nord a naosului s-au descoperit şi inscripţiile a cinci morminte pe unul fiind menţionat „Aci odihneşte robul lui Dumnezeu Iştoc Pârva, rǎposat în anul 1768”. Era chiar anul în care biserica a fost pictatǎ de meşterii Gheorghe şi Radu Dascǎlul Zugravu. Gheorghe era ardelean iar Radu Dascǎlul era din Ţara Româneascǎ. 


Rezistenţa şi victoria ortodoxiei împotriva prozelitismului uniat în ţinutul Hǎlmagiului la 1749-1754 a avut o valoare deosebitǎ. Era prima datǎ după rezistenţa românilor din Ţara Bârsei, când autoritǎţile habsburgice erau nevoite sǎ recunoascǎ existenţa unei comunitǎţi ortodoxe în Transilvania. 

Era şi prima victorie importantǎ a unei mişcǎri de emancipare naţionalǎ a românilor de sub asuprirea austriacă.

 Evenimentele demonstreazǎ de asemenea şi o strânsǎ colaborare panortodoxǎ, deoarece în toate acţiunile lor românii din ţinutul Hǎlmagiului au fost ajutaţi atât de episcopul de la Arad, Sinesie Jivanovici, cât mai ales de cǎtre mitropolitul Pavel Nenadovici de la Carlovitz (fost episcop al Aradului), pǎstorii lor sufleşti din acea vreme, la care se adaugǎ colaboratorii lor Ioan Albici protopopul Aradului, stareţul Mǎnǎstirii Hodoş-Bodrog Vincenţiu Prodanovici sau arhimandritul Moise Putnic, care deşi sârbi de neam, deci membrii unei naţiuni avantajate prin aşazisele privilegii ilirice, ei au trecut peste bariera naţionalismului expunându-se chiar unor riscuri imense, pentru a-i ajuta pe pǎstoriţii lor aflaţi în vremuri de restrişte. 


Victoria din 1754 a fost şi un motiv temeinic de întǎrire şi încurajare a acţiunilor românilor ortodocşi din celelalte pǎrţi ale Transilvaniei, aflaţi şi ei în acele vremuri ce au urmat mişcǎrii calugarului Visarion Sarai, în plinǎ luptǎ pentru pǎstrarea credinţei strǎmoşeşti şi recunoaşterea ei de cǎtre autoritǎţile habsburgice, luptǎ manifestatǎ mai ales prin numeroasele petiţii adresate Curţii de la Viena, dar şi prin delegaţii trimise în Rusia în vederea obţinerii sprijinului pentru recunoaşterea ortodoxiei în Transilvania. 


Rezistenţa de la Hǎlmagiu a reprezentat şi un preambul al rǎscoalei conduse de Sfǎntul Sofronie de la Cioara, rǎscoalǎ în care uniaţia a fost pusǎ în situaţia de a fi desfiinţatǎ definitiv în Transilvania.
Prof. Liorean-Gheorghe Banciu

Şcoala Generală clasele I-VII din comuna Tomeşti

Jud .Hunedoara
BIBLIOGRAFIE
1.Anuichi Silviu, Relaţii bisericeşti româno-sârbe din sec. al XVII-lea şi alXVIII-lea,în„Biserica Ortodoxă Română”. 7-8/1979

2. Belu Sabin, Contribuţii la istoria satelor din munţii Apuseni în Evul Mediu, în „Sargeţia” X, 1973 
3. Dragomir Silviu, Istoria dezrobirii religioase a românilor din Ardeal, Sibiu 1920
4. Dudaş Florian, Zarandul, chipuri şi fapte din trecut, Editura Albatros,  Bucureşti 1981
5. Lupşa Ştefan, Istoria Eparhiei Aradului (manuscris),Biblioteca Episcopiei Aradului

6. Păcurariu Mircea, Istoria Bisericii Ortodoxe Române, Editura Institutului Biblic şi de Misiune al Bisericii Ortodoxe Române, Bucureşti 1992
7. Vesa Pavel, Episcopii Aradului,1706- 2006,  Editura Gutemberg Univers,Arad 2006
                              8. Colectiv de autori „Episcopia Aradului, istorie, viaţă culturală,monumente de artă”, Editura Episcopiei Aradului, Arad 1989
� Mircea Păcurariu, Istoria Bisericii Ortodoxe Române, Editura InstitutuluiBiblic şi de Misiune al Bisericii Ortodoxe Române, Bucureşti 1992, vol. II, p. 304


� Pavel Vesa, Episcopii Aradului,1706- 2006, Editura Gutemberg Univers,Arad 2006,p25


� Silviu Dragomir, Istoria dezrobirii religioase a românilor din Ardeal, vol. 1, Sibiu 1920, p. 224


� Sabin Belu, Contribuţii la istoria satelor din munţii Apuseni în Evul Mediu, în „Sargeţia” X, 1973, p. 204





� Silviu Dragomir, op. cit. p. 228


�  Gheorghe Liţiu, Istoria Eparhiei Aradului în „Episcopia Aradului, istorie, viaţă culturală, monumente de     


artă”, Editura Episcopiei Aradului, Arad 1989, p. 37





� . Silviu Anuichi, Relaţii bisericeşti româno-sârbe din sec. al XVII-lea şi alXVIII-lea, în„Biserica 


Ortodoxă Română”. 7-8/1979, p. 945-946


� . Florian Dudaş, Zarandul, chipuri şi fapte din trecut, Editura Albatros,  Bucureşti 1981, p. 55                                                                                                                                                                                           


� . Silviu Dragomir, op. cit. p. 229


� Florian Dudaş, op. cit. p. 56


� . Silviu Dragomir, op. cit. p. 230


� Ibidem, p. 231


� Ibidem, p. 233


13. Ibidem, p. 234











� Ibidem, p. 235-236


� Florian Dudaş, op. cit. p. 57








� . Silviu Dragomir, op. cit. p. 240-242


� Ibidem, p. 245-248


18. Ibidem, p. 249











� Silviu Anuichi, op. cit. p. 957





� Silviu Dragomir, op. cit. p. 256-258


� Silviu Anuichi, op. cit. p. 958


� Ştefan Lupşa, Istoria Eparhiei Aradului (manuscris),Biblioteca Episcopiei Aradului,  vol. 2, p. 53


� Florian Dudaş, op. cit. p. 59








PAGE  
                                                                13

